**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

 **A határozati javaslatot törvényességi**

**szempontból megvizsgáltam:**

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. szeptember 15-i ülésére**

**Javaslat**

**a 2019. évi** U21-es UEFA labdarúgó Európa-bajnokság **pályázati anyagához szükséges döntés meghozatalára**

A Magyar Labdarúgó Szövetség (MLSZ) pályázatot nyújt be a 2019-es UEFA U21-es labdarúgó Európa­-bajnokság (Eb) megrendezésére.

A 21 éven aluli játékosok kontinensviadala 2019-ben már a 22. alkalommal kerül megrendezésre. Jól mutatja az esemény jelentőségét, hogy a sportesemény megrendezésére összesen nyolc ország pályázik. Az U21-es korosztály számára kiírt kontinensviadal a felnőtt Eb után az UEFA második legfontosabb, válogatottak számára kiírt versenysorozata, amelynek első 5 helyezett csapata jogot nyer a 2020. évi Olimpiai Játékokon való részvételre.

A 2019-es pályázatban az MLSZ hat rendező várossal tervez, köztük Szombathellyel is. Mindez három csoportmérkőzés megrendezését jelentené az új Rohonci úti Stadionban, 2019 júniusában. Fontos tudnivaló, hogy az utóbbi tíz évben az U21-es Eb-meccsek átlag nézőszáma jellemzően 10-12 ezer fő körül alakult. Egy sikeres pályázat újabb jelentős állomása lehetne a magyar labdarúgás fejlesztési törekvéseinek, továbbá az esemény által a nemzetközi figyelem Magyarországra és a rendező városokra terelődne.

A pályázat részét képezi az úgynevezett „Rendező Város Megállapodás” (Host City Agreement), amely az UEFA, az MLSZ és a rendező városok közt köttetik. A megállapodás célja az aláíró felek közötti sikeres kooperáció biztosítása a rendezési jog elnyerése esetén. Fontos, hogy a rendező várost semmilyen kötelezettség nem terheli, amíg az UEFA hivatalosan nem választja ki az MLSZ-t az esemény megrendezésére.

A rendezés elnyerése után életbe lépő megállapodás alapján a rendező város felelősségköre és feladatai:

* a megállapodás aláírását követően önkormányzatunk visszavonhatatlan kötelezettséget vállal az esemény szerződés szerinti megrendezésére;
* a szerződés rögzíti, hogy az UEFA a követelményrendszert időről időre módosíthatja, aminek a város köteles feltétel nélkül eleget tenni;
* a szerződés aláírásával a város nyilatkozik arról, hogy az esemény megrendezéséhez szükséges valamennyi erőforrás rendelkezésére áll;
* a megállapodás teljesítéséből eredő városi kötelezettségek költségét a város viseli;
* 2018. január 31-ig ki kell dolgozni a városrendezési koncepcióját, amely a költségvetést is tartalmazza;
* a szerződés szerint „a vendéglátó város területén vendégül látja és megszervezi a rendezvény eseményeit”;
* vendéglátó város területén ingyenesen használatra bocsát minden előírt és szükséges közterületet, középületet, közüzemi infrastruktúrát, amely az egyeztetett hivatalos helyszíneket magában foglalja, vagy kiegészíti, a vendéglátó város területén belül. Mindez magában foglalja (térítésmentesen) az alapvető közüzemi szolgáltatások nyújtását (ideértve, de nem kizárólagosan a villamos energiát, a vízszolgáltatást, a hulladékkezelést és a takarítást), ezzel megfelelve a rendezvény vendéglátó várossal kapcsolatos előírásainak;
* kapcsolattartót kell kijelölni 2017. júniusáig;
* rendezvény előtt 15 hónappal ki kell dolgozni a „vendéglátó város integrált biztonsági és védelmi koncepcióját”, amely lefedi a védelem és biztonság minden területét a vendéglátó városban a rendezvénnyel kapcsolatban. A rendezvény biztosításával kapcsolatos valamennyi feladat és költség a várost terheli;
* a rendezvény népszerűsítése és annak költsége a várost terheli;
* az UEFA számára garantálni kell ingyenesen, hogy használhassa a vendéglátó város hatóságának szellemi tulajdonát, ideértve a vendéglátó város nevét, képét, logóját, térképeit és a helyi nevezetességeket ábrázoló vagy nemzetközileg felismerhető helyi szimbólumokat.

Fentieken túl, a rendezés elnyerése után életbe lépő megállapodás - többek között - az alábbi területeket érinti.

* UEFA és rendező város közötti kommunikáció és kapcsolattartás;
* Irányadó dokumentumok felsorolása;
* UEFA és rendező város szellemi tulajdonának védelmével kapcsolatos rendelkezések;
* UEFA szponzor partnerek jogainak védelme, kereskedelmi jogaik biztosítása.

A megállapodás teljes szövege - angolul és magyarul - jelen előterjesztés mellékletét képezi.

A Magyar Labdarúgó Szövetség ezzel kapcsolatos levelét és a megállapodást - tájékoztatás céljából – megküldtük a Haladás Sportkomplexum Fejlesztő Nonprofit Kft. részére is.

A pályázat benyújtásához elengedhetetlen a Közgyűlés döntése arról, hogy Szombathely városa részt kíván-e venni rendezőként az eseményen, és ha igen, szükség van a „Rendező Város Megállapodás” elfogadására, és az angol nyelvű dokumentum aláírására.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. szeptember „ ”**

 **(: Dr. Puskás Tivadar :)**

**HATÁROZATI JAVASLAT**

**.…/2016. (IX. 15.) Kgy. számú határozat**

1. Szombathely Megyei Jogú Város Közgyűlése támogatja a Magyar Labdarúgó Szövetség pályázatát a 2019. évi U21-es UEFA labdarúgó Európa-bajnokságmagyarországi, szombathelyi rendezési jogára az Európai Labdarúgó Szövetség felé.
2. A Közgyűlés úgy határoz, hogy nyertes pályázat esetén Szombathely városa helyszínt biztosító rendezőként részt kíván venni a sporteseményen.
3. A Közgyűlés jóváhagyja a „Rendező Város Megállapodás”-ban foglaltakat, és felhatalmazza a Polgármestert, a pályázathoz szükséges angol nyelvű változat (Host City Agreement) aláírására.

**Felelősök:** Dr. Puskás Tivadar, polgármester

 Koczka Tibor alpolgármester

 Molnár Miklós, alpolgármester

Dr. Károlyi Ákos, jegyző

(A végrehajtás előkészítéséért:

Dr. Bencsics Enikő az Egészségügyi és Közszolgálati Osztály vezetője.)

**Határidő:** azonnal